
1 . 

Agrarna je politika dio gospodarske 
(ekonomske) politike. A kao što gospodar¬ 
ska politika tako i agrarna politika ima 
dvostruko značenje: jedno u smislu p o- 
1 i t i k e, t. j. skupa djelovanja i zakon- 
sko-upravnih mjera oko promicanja go¬ 
spodarstva, i drugo u značenju znano¬ 
sti o istima. 

Svaka gospodarska politika u svom 
djelovanju obuhvata skup nastojanja 
na osnovu pravnih norma (zakona, ureda¬ 
ba i upravnih propisa) kao i skup mjera 
privatnih ustanova, kako da se unaprijedi 
i oživotvori općegospodarsko blagostanje 
pojedinog naroda. Svrha je prema tome 
svake gospodarske politike, da se njo¬ 
me prema posebnoj narodnogospodarskoj 
strukturi kao i prema posebnom kultur¬ 
nom stepenu unapređuju nizom mjera i 
ustanova sve gospodarske grane i ožive 
sve privredne snage. Zbog toga se nasto¬ 
janje gospodarske, politike pojedinog na¬ 
roda, pojedine države, pa štaviše i pojedi- 

nog kraja mora razlikovati od skupa mje¬ 
ra bilo kojeg drugog naroda, države pa i 
kraja. Svaka država mora voditi svoju po¬ 
sebnu gospodarsku politiku. Tim pak, što 
gospodarska politika ima u vidu i opće 
gospodarsko blagostanje, bio bi promašen 
njezin zadatak, kad bi se išlo za promica¬ 
njem interesa samo pojedinog staleža ili 
samo pojedine privredne grane. 

Prema nizu mjera i nastojanja u poje¬ 
dinim privrednim granama obuhvata go¬ 
spodarska politika: 1. agrarnu politiku, 
2. obrtnu i industrijsku politiku, 3. trgo¬ 
vinsku i carinsku politiku, 4. prometnu 
politiku i 5. novčarsko-kreditnu politiku. 
Kao posebno nastojanje shvata se već da¬ 
nas financijalna i socijalna politika. 

Mjere gospodarske politike ipak ne će 
biti nipošto zbroj pojedinih »politika« 
(A + O-I + T-C + P + N-K), nego 
neka vrsta kemijskog spoja. Posebna dr¬ 
žavna struktura činit će taj »kemijski 
spoj« u različitom omjeru elemenata (»po¬ 
litika«). Tako bi gospodarska politika hr¬ 
vatske države bila primjerice sinteza od 
A4O-I2 T-C3P2N-K 

Gospodarska politika, iako u djelatno¬ 
sti živi kroz sve vjekove ljudskoga rada, 
dolazi kao zasebna znanost tek u dru¬ 
goj polovici 19. stoljeća. Do tog vremena 


ona je sastavni dio političke ekonomije. 
S gospodarskom politikom kao znanošću 
ulazi i agrarna politika kao izdvojena 
praktička znanost tek u novije vrijeme. 
To je i razlog, zašto se do danas ekonomi¬ 
sti ni jesu još složili ni u obujmu a ni u 
cilju agrarne politike kao znanosti i nje¬ 
zine primjene u životu. Neki označuju 
agrarnu politiku kodificiranim skupom 
načela, koja vode državu u njezino] 
skrbi oko unapređivanja poljodjelstva 
(Buchenberger). Drugi opet proširuju taj 
pojam te kažu, da je agrarna politika 
opća znanost o državnim zadacima oko 
unapređivanja poljodjelstva (Conrad). Tre¬ 
ći opet razlikuju: 1. agrarnu politiku kao 
praktičku znanost o djelatnosti državnih 
i privatnih ustanova oko promicanja po¬ 
ljodjelstva, i 2. agrarnu politiku kao opću 
teoretsku znanost o promicanju poljodjel¬ 
stva (Aereboe, Čajanov i dr.). 

Po općem ipak shvaćanju agrarna po¬ 
litika bilo kao djelatnost bilo kao znanost 
ne obuhvaća samo praktično djelovanje 
nego i njegova načela kao i ideološke 
smjernice. Bit će prema tome različita po¬ 
litička djelatnost, da li je država vođena 
mirotvornom ili osvajalačkom politikom, 
da li je vodi nacionalna ili internacionalna 
ideologija, da li je zauzela liberalističko- 

demokratski ili autoritativno-autarkički 
stav. Smjernice agrarno-carinske, porezne, 
populacione, posjedovne, nadničke, agrar 
noupravne politike ovise upravo od tih 
ideoloških smjerova kao i od znanstveno- 
laboratorijskih rezultata. 

S obzirom pak i na praktično 
unapređivanje poljodjelstva može 
agrarna politika poći jednako putom za¬ 
konskih i upravnih mjera kao i putom pri¬ 
vatne inicijative i privatnih interesa. Pre¬ 
uzme li agrarnu politiku privatna inicija¬ 
tiva, to će jače iskakati staleški i privatno- 
gospodarski interesi nego li narodnogo- 
spodarski. 

Razlikujemo nadalje dvije vrste agrar- 
nopolitičkih mjera prema objektu: je¬ 
dne, koje su čisto pravnog karakte- 
r a, te se odnose pretežno na imovinsko 
pravo. Francuski su ekonomisti usvojili 
za tu vrstu politike naziv »la politique 
agraire«. — Druge mjere idu za čisto teh¬ 
ničkim i privređno-staleškim unapređiva¬ 
njem ratarstva kao i za podizanjem pro¬ 
dukti viteta i rentabiliteta u poljodjelstvu. 
Ekonomisti zovu ispravno tu vrstu agrar¬ 
ne politike ratarska uprava, ili 
nauka o ratarskom privred¬ 
nom poslovanju; francuski je naziv 
»la politique agricole« za razliku od »la 


politique agraire«. Istina, i ova vrsta 
agrarne politike uključuje u sebi ne samo 
poslovno-poljodjelsku upravu na osnovu 
teoretskih ekonomskih zakona, nego i za¬ 
konodavstvo kao i upravne propise drža¬ 
ve, pokrajine, općine, pa štaviše i samo¬ 
upravnih i privatnih ustanova, kao što su: 
poljodjelske komore, seljačka prosvjetna 
društva, gospodarska društva, seljački sin¬ 
dikati, seljačke privredne zadruge. Amo 
mogu spadati i sve mjere privatne inicija¬ 
tive pojedinih seljačkih gospodara i vele¬ 
posjednika s obzirom na izbor plodoreda, 
kultura, melioracija i t. d. 

Kad je govor o agrarnoj politici s pra¬ 
vnog gledišta, može ista biti sa svrhom 
ili promicanja ili sprečavanja ratarskih 
interesa (»politika pozitivna« ili »negati¬ 
vna«), a može biti i neutralnog (»pasi¬ 
vnog«) stava. Tako se može reći za agrar¬ 
nu politiku u Engleskoj, da je bila tokom 
posljednjih stoljeća za seljački posjed »ne¬ 
gativna«, jer je pogodovala jedino interese 
lordova i industrijalaca; stvarala je ek¬ 
stenzivno pašnjačko gospodarstvo, osiro¬ 
mašenje i bijeg seljaštva u gradove i u 
tuđe krajeve (Irska); uzrokovala je sma¬ 
njivanje produktivnosti zemlje (»zemlji¬ 
šni maltuzijanizam«); štaviše, zakonima o 

arondaciji velikih posjeda provodila je iz- 
vlazbu malih seljačkih posjeda. 

Ali dok se agrarna politika u Engle¬ 
skoj može smatrati u cijelosti negativnom 
ne samo s gledišta seljačko-imovinskih i 
pravnih odnosa, nego i s gledišta ratarske 
tehnike, zemljišnog produktiviteta, pre¬ 
hrane pučanstva vlastitim seljačkim pro¬ 
izvodima, to u drugim državama mogu 
biti tek pojedine mjere (zakoni i 
upravni propisi) protivne agrarnim intere¬ 
sima. Nije naime svaka djelatnost agrarne 
politike i u cilju ispravnog promicanja 
poljodjelstva. Pogrješaka u agrarnoj poli¬ 
tici može počinjati svaka država pa i pri¬ 
vatna inicijativa, jedna više, druga manje. 
No bila državna ili privatnogospodarska 
politika ispravna ili ne, u svakom je slu¬ 
čaju govor i po takvoj djelatnosti o agrar¬ 
noj politici (pozitivnoj ili negativnoj). 

Ukratko: Obujam, cilj i zadatak agrar¬ 
ne politike bilo kao djelatnosti bilo kao 
znanosti može se odrediti prema općem 
pojmu gospodarske politike. Agrarna 
politika kao djelatnost obu¬ 
hvata sva nastojanja pravnih 
norma (zakona, uredaba i u- 
pravnih propisa) kao i sve 
mjere javnih i privatnih usta¬ 
nova, kojima se putom promi¬ 


canja ratarstva promiče i oži- 
votvorava opće gospodarsko 
blagostanje. — Iz toga slijedi, da ni 
sama agrarna politika nije sebi svrha, 
nego je samo sredstvo za promicanje cje¬ 
lokupnog gospodarskog blagostanja poje¬ 
dinog naroda, odnosno pojedine države. 
Agrarna politika ne smije zato ni stoj a ti 
u borbi s obrtničkom, industrijskom i ko¬ 
jom drugom politikom. Svaka borba već 
unaprijed znači, da politika jedne privre¬ 
dne grane ne ide za općegospodarskim in¬ 
teresima. — Istina, skup agrarnopravnin 
norma i mjera može u jednoj državi biti 
opsežniji nego li u kojoj drugoj. Isto tako 
može u nekoj državi biti skup mjera indu¬ 
strijske ili prometne politike opsežniji 
nego li agrarne politike; ali se i tim mje¬ 
rama ne smije sprečavati prirodni razvoj 
poljodjelstva. Industrijska poli¬ 
tika tzv. industrijske države 
ne smije uništavati njezino 
ratarstvo, kao što ni agrarna 
politika tzv. agrarne države 
ne smije poništavati prirod¬ 
nog razvoja u obrtu i indu¬ 
striji. 

2. Povijesni pregled agrarne politike. 

Različiti odnosi državne vlasti prema 
poljodjelstvu i zemljišnom posjedu stva¬ 
rali su tokom stoljeća i različite oblike 
agrarne politike. Vazda je naime u agrar¬ 
noj politici odlučivalo pored nastojanja 
posjednika zemljišta i gledanje državne 
vlasti na gospodarski život uopće, a naro¬ 
čito na poljodjelstvo. A to je bilo oduvi¬ 
jek najvažnija grana privrednog života. 

U starom vijeku zemljište služi, 
ekstenzivnom državnom i privatnom go¬ 
spodarenju. Za nomadska plemena ono je 
predmet neprestanih ratova i osvajanja. 
Sama zemljoradnja — uz rijetke izuzetke 
— shvaća se kao prosti rad, zato se pre¬ 
pušta ili posebnoj kasti zemljoradnika i 
njihovoj posvemašnjoj privatnoj inicijati¬ 
vi ili robovima pod upravom državnih ili 
velikoposljedničkih nadzornika. Državna 
vlast pogoduje većim dijelom velikopo- 
sjednike, koji vrše na svom zemljištu i sve 
javnopravne službe. 

Srednji vijek mijenja agrarno- 
pravne odnose — bar u većini evropskih 
država. Na drugim kontinentima (Aziji, 
Africi i Americi) zadržavaju se još za 
dugo vremena odnosi starog vijeka, te do¬ 
piru čak do naših dana. Pod utjecajem 


srednjovjekovne ideje, da je državni su¬ 
veren namjesnik Božji, te prema tomu je¬ 
dini vlasnik svega zemljišta kao prirodnog 
dobra (»dominium supremum«), stvara se 
feudalni agrarni ustav. Po tom 
ustavu zemljoradnici nijesu više ni robovi 
ni zasebna kasta. Oni kao izravni podanici 
suverena postaju subjekt i objekt prava. 
A i sama zemljoradnja dolazi u sklop dr¬ 
žavnopravnog sistema; ona postaje obrađi¬ 
vanje i iskorišćivanje lenskog dobra, koje 
podjeljuje suveren svojim vazalima — dr¬ 
žavnim službenicima — na račun prihoda 
i naplate za vršenje njihovih javnih slu¬ 
žba (sudačke, upravne i vojničke). Vazali 
vrše na svom lenskom dobru samo kori- 
stonosno vlasništvo (»dominium utile«). 
Seljaci-kmetovi, koji obrađuju lensku ze¬ 
mlju, plaćaju suverenu porez u novcu, a 
svom zemaljskom gospodaru dio priroda 
(trećinu, četvrtinu). Osim toga moraju 
kmetovi vršiti radnu besplatnu službu u 
šumama i na zemljištu, što ga zemaljski 
gospodar izravno za sebe obrađuje; dužni 
su da na području lena besplatno vrše 
javne radove: izgradnju i popravak 
cesta, mostova, utvrda i gradova, u kojima 
stanuje zemaljski gospodar, a koji služe i 
samom seljaštvu za utočište u slučajevima 
neprijateljskih provala. 

Slabljenjem vlasti suverena nad vazali¬ 
ma mijenja se prvotni feudalni agrarni 
ustav. Vazali postaju ponajprije nasljedni 
posjednici lenskog dobra, a zatim i isklju¬ 
čivi vlasnici. Državnom suverenu preosta- 
ju tek spomeni na njegovo nekadašnje vr¬ 
hovno vlasništvo nad zemljom tim, što se- 
ljaci-kmetovi moraju od svog zemljišnog 
posjeda i dalje plaćati suverenu porez u 
novcu i što u izvanrednim slučajevima 
suveren može posizati za svojom starom 
vlašću (koja se sad već smatra za nasilje), 
da oduzima gradove i posjede pojedinoj 
vlasteli i predaje ih putom darovnica svo¬ 
jim miljenicima ili drugim velikašima za 
kakve usluge. 

Nad samom zemljoradnjom ne vrši dr¬ 
žava nikakve brige ni nadzora. Sve je pre¬ 
pušteno zemaljskim gospodarima i običaj¬ 
nom pravu. Agrarna je politika više pasi¬ 
vna nego li pozitivna. Istina, seljak je na 
svom posjedu siguran (»glebae adstric- 
tus«); njegov je odnos prema zemaljskom 
gospodaru »vječan« i javnopravne naravi. 
Podavanja su seljaka-kmeta utvrđena ili 
običajnim ili pisanim pravom (»urbari¬ 
ma«). No jer je od seljaka-kmeta »car da¬ 
leko, a Bog visoko«, izručen je kmet po¬ 
često samovolji i samosilju zemaljskih go¬ 
spodara. Čitav novi vijek bilježi nam zato 


ustanke i pobune seljaka-kmetova protiv 
njihove zemaljske gospode. Državna vlaot 
i kod svih tih pobuna brani radije nasilni¬ 
ke nego li izrabljivano seljaštvo. 

No dok je tako odnos države prema se¬ 
ljaštvu u srednjem i u dobrom dijelu no¬ 
vog vijeka više pasivan, nego li pozitivan, 
daleko je u to vrijeme jača djelatnost dr¬ 
žave i zemaljskih gospodara na polju obr¬ 
ta (»obrtne i industrijske politike«). Obrt¬ 
nici i stanovnici gradova dobivaju i uži¬ 
vaju sve moguće povlasti od vlastele i su¬ 
verena. Pojedinim gradovima podjeljuju 
suvereni prava ubiranja »kraljevskih pri¬ 
hoda« (»regala«). Tako nastaju »slobodni 
kraljevski gradovi«, koji žive gotovo sa- 
mostalno-gospodarskim i političkim živo¬ 
tom. Iz stečenih sloboština gradova stva¬ 
raju se tokom srednjeg vijeka malene 
gradske suverene ili polusuverene drža¬ 
vice. 

Svaki grad u zajednici s nekadašnjim 
lenom čini u srednjem vijeku privrednu 
zajednicu (»kotar«), unutar koje jedino 
smiju seljaci građanima prodavati višak 
svojih seljačkih proizvoda i sirovina; unu¬ 
tar istog kotara smiju seljaci i namirivati 
svoje potrebe na obrtničkoj (»industrij¬ 
skoj«) robi. 

Iako se tokom novog vijeka go¬ 
spodarska struktura većine evropskih dr¬ 
žava znatno mijenja, mjere državne poli¬ 
tike bile su još uvijek više u prilog grad¬ 
skom i industrijskom gospodarstvu nego 
li seljačkom. Sloboštine gradova, istina, 
sve više gube na svojoj važnosti, jer se 
stvaraju velike prostorne države s jedin¬ 
stvenim carinskim granicama i prostranim 
državnim tržištem. Državna gospodarska 
politika (»merkantilizam«) proširuje neka¬ 
dašnju trgovinu unutar kotarskih i po¬ 
krajinskih granica na državnu, pa štaviše 
i na međunarodnu trgovinu sa zaštitnim 
carinama pored nekadašnjih čisto fiskal¬ 
nih carina. Međutim merkantilistička po-- 
litika dobiva obilježja antiagrarnih mjera. 
Ograničenjem naime potrošnje i tržišta 
seljačke robe samo unutar državnog teri¬ 
torija, a zabranom izvoza te robe na vanj¬ 
ska tržišta, potiskuju se cijene seljačkoj 
robi bez obzira na proizvodne troško/e. 
K tome. se baš jedino domaćoj seljačkoj 
robi otvara slobodna utakmica uvezenom 
stranom robom. — Posljedica je takve 
agrarne politike, da seljaštvo proizvodi 
samo onoliko, koliko mu je najpotrebnije 
za kućnu potrošnju. Cim se zato koje go¬ 
dine pojavi nerodica, nastaje glad u ze¬ 
mlji, jer nema nikakvih predviđenih vi- 


šaka. Agrarna politika obuhvaća tako je¬ 
dino mjere, da opskrbi gradove životnim 
namirnicama, a »industriju« sirovinama. 

Protiv takve agrarne politike dižu se 
duhovi u 18. stoljeću. Filozofi i ekonomi¬ 
sti »prirodnog prava i reda« (»fiziokrati«) 
počinju zemljištu — kao dijelu prirode — 
pridavati veću važnost, nego li i samoj in¬ 
dustriji. Poljodjelstvo se — utjecajem 
prirode — smatra jedino produktivnom 
privrednom granom (»produit net«). — 
No iako se tim naziranjem poljodjelstvu 
pridavala puna važnost, ipak se nije stvo¬ 
rila nikakva pozitivna agrarna politika u 
prilog zemljišta i zemljoradnje. Načelima 
gospodarske slobode rješava se, istina, se¬ 
ljak tokom 19. stoljeća svih obveza prema 
zemaljskom gospodaru. Seljak će moći 
odsad slobodno raspolagati svojim zemlji¬ 
štem i posjedom kao svakom drugom ro¬ 
bom. Moći će ga slobodno prodavati, dije¬ 
liti, poklanjati, zaduživati, pa i rasipno- 
šću uništavati cijelu obiteljsku baštinu. 
Ali po istom slobodarskom načelu moći će 
trgovci zemlje i spekulanti od seljaka ze¬ 
mlju kupovati i lišavati čitave seljačke 
obitelji s njihova višestoljetnog seljačkog 
doma. Pokazivat će se istovremeno na je¬ 
dnoj strani znakovi prirodnog raspadanja 
nekadašnjih feudalnih veleposjeda, a na 


16 


2 


17 


drugoj strani stvarat će se kapitalistički 
veleposjedi, redovito u rukama pretržaca 
i tuđinaca. 

Ukratko: Ako su prijašnje mjere go¬ 
spodarske politike bile pretežno antiagrar- 
ne i neprijateljske prema seljačkom po¬ 
sjedu, to je državna politika 19. stoljeća 
prožeta slobodarskim duhom i načelom, 
da se javna vlast nema pačati u privatni 
gospodarski život i da se, dosljedno tome, 
imaju ukidati sve zabrane uvoza i izvoza. 
Liberalnoj državi nije zadatak, da vodi 
bilo kakvu pozitivnu ili negativnu agrar¬ 
nu politiku. Ona se prema gospodarstvu 
ima držati pasivno, pa zato prepuštati i 
sam gospodarski razvoj jedino prirodnom- 
toku gospodarskih sila i slobodnoj privat¬ 
noj inicijativi. Agrarna politika, koliko se 
o njoj uopće tad može govoriti, razvija se 
jedino po slobodnoj privatnoj inicijativi i 
po interesima gospodarski jačih. 

Međutim, sloboda trgovine sa zemlji¬ 
štem, sloboda diobe baštine, sloboda trži¬ 
šta i' utakmice prekomorskom žitarskorn 
robom prouzročuje u drugoj polovici 19. 
stoljeća nagli pad cijena svima žitaricama 
i ispod proizvodnih troškova evropskih 
ratara; prouzročuje pad cijena i zemljištu, 
a time i obaljivanje' vrijednosti čitavoj 
seljačkoj imovini; stvara se prekomjerno 


zaduživanje ne samo seljačkih nego i ve¬ 
likih posjeda. Sve će to prisiliti samo se¬ 
ljaštvo, da se putem samopomoći spasava, 
gdje se još spasiti može. Protiv seoskih 
lihvara osnivaju se seljačke vjeresijske 
zadruge. U cilju pak što jeftinije potro¬ 
šnje, a što bolje prodaje seljačkih proizvo¬ 
da, nastaju potrošačke i proizvodne za¬ 
druge. Pasivna i liberalistička agrarna po¬ 
litika postaje objekt javne kritike, a nova 
pozitivna seljačka politika postaje pro¬ 
gram gotovo svih političkih stranaka. 

Sve će to ponukati i slobodarsku drža¬ 
vnu politiku, da donese cio niz mjera i 
zakona u cilju zaštite seljačkog posjeda i 
njegovih proizvoda. 

Nagli naime razvoj industrije tokom 
19. stoljeća, iako je stvarao obogaćivanje 
građanskih klasa, stvarao je na selu ra¬ 
spadanje seljačkih posjeda zbog primjena 
građanskih zakonika na seljačku imovinu, 
zbog socijalnih pojava »bijega sela u gra¬ 
dove« kao i zbog pada cijena zemljištu i 
seljačkim proizvodima. To je razlog, da se 
stvara nova agrarna politika, u kojoj dr¬ 
žavna vlast sve više zahvata svojim zako¬ 
nodavstvom i svojim upravnim mjerama 
kako u pogledu imovinskog prava tako i 
u tehničkom unapređivanju poljodjelstva. 
Taj se zahvat još više povećava u početku 

20. stoljeća. Svjetski rat sam po sebi čini 
pravi prevrat u agrarnoj politici s obzi¬ 
rom naročito na imovinsko-posjedovno 
pravo. »Agrarne reforme« gotovo svih 
evropskih država izmjenjuju dotadašnji 
omjer između velikog i malog posjeda u 
prilog seljačkih posjeda. U državama pak 
industrijskim nastoji vlast povećavati vla¬ 
stitu agrarnu proizvodnju tehnikom, me¬ 
lioracijama, ulaganjem svih vrsti kapitala 
i radova do najveće mjere, kako bi se osi¬ 
gurala što jača privredna autar¬ 
kija, t. j. što manja ovisnost od uvozu 
stranih ratarskih proizvoda. Tim agrarna 
politika dobiva svoj najveći zamah ne 
samo u državama s pretežno agrarnom 
strukturom, nego i u tzv. industrijskim 
državama. 

3. Agrarna politika po hrvatskom agrar¬ 
nom ustavu. 

Od povijesnog prikaza agrarne politi¬ 
ke, kako se ta razvijala u većini evropskih 
država, odvaja se njezin razvoj kod sla¬ 
venskih naroda i država. Naročito su Hr¬ 
vati prema svom posebnom agrarnom 
ustavu imali vazda i svoju zasebnu agrar¬ 
nu politiku. 

Kako je agrarni ustav Hrvata bio naj¬ 
uže povezan s njihovim državnopravnim i 


socijalnim uređenjem, to se prema tome 
ustavu tokom stoljeća razvijala i agrarna 
politika. Naročito je hijerarhija političkih i 
teritorij alno-gospodarskih jedinica: kuće 
(»zadruge«), roda (bratstva, sučije) i ple¬ 
mena (župe) davala posebna obilježja 
agrarnoj politici kod Hrvata. Te hrvatske 
političke i gospodarske jedinice udruži¬ 
vale su u sebi istovremeno najčišći demo¬ 
kratski oblik i najstroži autorita¬ 
tivni sistem; ujedinjavale su i poje¬ 
dinačno i najčišće kolektivno 
vlasništvo ne samo sredstava proiz- 
vodnje nego i svih potrošnih dobara. 
Agrarna politika Hrvata, prema tome, ne¬ 
ma ništa zajedničko ni s feudalnim, a ni 
s kasnijim liberalnogospodarskim siste¬ 
mom po načelima suvremenih građanskih 
zakonika. Po hrvatskom je agrarnom 
ustavu osnovica sve agrarne politike u 
slobodnoj seljačkoj obitelji (»kući«, »hiži<, 
»zadruzi«), odnosno u njezinom poglavici 
(starješini, domaćinu, kućegospodaru). Po¬ 
glavicu kuće biraju sveopćim pravom gla¬ 
sa svi odrasli muški i ženski članovi, koji 
čine proširenu seljačku obitelj, no tako, 
da glas muža zamjenju pravo glasa i nje¬ 
gove žene. Jedino kad bi djevojka ostala 
neudavača, ili kad bi žena obudovila, ili 
ukoliko muž svojom odsutnošću ne bi mo- 

gao vršiti svoga aktivnog i pasivnog iz¬ 
bornog prava, to bi žena — prema na¬ 
šem demokratskom shvaćanju — izravno 
vršila svoje aktivno i pasivno pravo (»iura 
reviviscunt«). Nerijetko se zato događalo, 
da je udovica bila birana i pored odraslih 
muškaraca za kućegospodara. — No čim 
je bio po najčišćoj demokraciji izabran 
kućegospodar, vršio je on otad autori¬ 
tativno sva prava u upravi obiteljske 
imovine i gospodarenja. Sva pokretna i ne¬ 
pokretna imovina-seljačke obitelji (»kuće«, 
»hiže«, »zadruge«) smatrala se skupnom 
imovinom tako, da je svaki član kuće bio 
potpuni vlasnik svega, a ne samo s u- 
vlasnik u smislu suvremenih građan¬ 
skih zakonika. — Kućegospodar izdavao 
je naloge o podiobi rada prema načelima 
racionalizacije tako, te se u kućnim za¬ 
drugama najmanjim naporom postizavao 
uvijek najbolji i najveći uspjeh u proiz¬ 
vodnji.. — Zajedničkom pak potrošnjom 
u jelu, stanovanju, odijevanju, u obradbi 
polja, bila je stvarno najmanja trošnja. 
Nad upravom kućegospodara nije bilo ni¬ 
kakve više vlasti, zato je i sva »agrarna 
politika« seljačkih posjeda bila u njego¬ 
vim rukama. 

Više obitelji činilo je na teritoriju sela 
(»zaseoka«) rod, bratstvo, sučiju. Pogla¬ 


vicu roda (kneza, suca) birali su svi kuće- 
gospodari. Služba je poglavice roda bila 
uglavnom sudačka, a pored toga mu je 
pripadala uprava i nadzor nad zajednič¬ 
kom bratskom imovinom. Ta se imovina 
sastojala redovito samo od pašnjaka i šuma. 

Skup je rodova činio jedno pleme. Po¬ 
glavice rodova (knezovi ili suci) birali su 
od davnine plemenskog poglavicu — ž u- 
p a n a. Župan je vršio vrhovnu sudačku, 
upravnu i vojničku vlast nad svojim te¬ 
ritorijem, koji se zvao župa (naziv »žu¬ 
panija« je nespretna pravnička kovanica 
19. stoljeća). Župan je upravljao i zajed¬ 
ničkom imovinom župe, a nije se pačao u 
upravu ni sudaca ni kućegospodara. 

Međutim ta agrarna politika hrvatskog 
naroda prema posebnom agrarnom ustavu 
nije mogla ostati netaknuta. Tokom već 
srednjega, a još više novoga vijeka, valovi 
feudalizma, pa onda provale stranih na¬ 
roda: Mongola, Franaka, Mlečana i na¬ 
pokon Turaka, razarale su specifični hr¬ 
vatski agrarni ustav. Unutar već samog 
državnopravnog uređenja pod utjecajem 
stranih naroda nastaju znatne izmjene. 
Nekada birani plemenski poglavice — žu¬ 
pani — postaju s vremenom nasljedni po¬ 
glavice. Staviše, jači se župani nastoje na¬ 
metnuti za poglavice slabijim okolišnim 


plemenima. To se naročito događalo za 
vrijeme duljih ratova. Infeudacija hrvat¬ 
skog agrarnog ustava počinje naročito po¬ 
ložajem hrvatskih kraljeva, čija se vlast 
osnivala na feudalnom sistemu nasljedne 
kraljevske porodice (»dinastije«) a ne po 
demokratskom izboru. Tek kad bi bili izu¬ 
mrli svi članovi kraljevske porodice, bi¬ 
rali bi župani i knezovi kralja, a s njime 
i novu kraljevsku porodicu. 

Međutim, infeudacijom za vrijeme hr¬ 
vatskih kraljeva stvara se borba tokom 
punih 200 godina s domaćim »plemstvom«: 
sa slobodnim seljaštvom, slobodnim rodo¬ 
vima (bratstvima, suči jama) i slobodnim 
plemenima i županima. I čini se, da su 
upravo te borbe između stra¬ 
nog i domaćeg državnog usta¬ 
va, stranog i domaćeg ple m~ 
stva, bile najjačim uzrokom 
nestanka hrvatskog kraljev¬ 
stva pod domaćom dinastijom. 

Ta se borba i dalje nastavlja takvom 
otpornošću, te u hrvatskom narodu nije 
nikad mogao potpuno prevladati feuda¬ 
lizam. I da nije bilo onih provala Turaka, 
koje su najviše oslabile otpornu snagu hr¬ 
vatskog naroda i razbile zaokruženi teri¬ 
torij, hrvatski agrarni ustav sa svojom po¬ 
litikom bio bi i danas najjača gospodarska 


i politička podloga hrvatskoga naroda. 
Dok je naime kućnim zajednicama — i 
uza sve te borbe — pošlo za rukom oču¬ 
vati stari agrarni ustav, to je nažalost ne¬ 
stalo u najvećem dijelu hrvatskih krajeva 
one naše stare agrarne i političke orga¬ 
nizacije — slobodnih rodova (bratstava) i 
plemena (župa). Najčišći i upravo jedin¬ 
stveni oblik te stare hrvatske župe saču¬ 
van je ipak do danas u turopoljskoj 
plemenitoj općini (zapravo župi). 
Izabrani župan te općine vršio je još u 
19. stoljeću vrhovnu sudačku, upravnu i 
vojničku vlast. A i danas socijalni i gospo¬ 
darski položaj plemenite turopoljske op¬ 
ćine (župe) uređivan je posebnim zakonom 
od 1. svibnja 1895. Po tom zakonu iza¬ 
brani župan od svih sučija vrši upravu i 
nadzor nad skupnom imovinom plemenite 
općine (župe). 

Tokom posljednja četiri stoljeća vršila 
se posebna agrarna politika na teritoriju 
Hrvatske i Slavonije pod vojničkom upra¬ 
vom (do god. 1881.). 

Iako se u Vojnoj Krajini svaki seljački 
posjed krajišnika smatrao vojničkim le¬ 
nom, gospodarski i socijalni život seljaka- 
graničara razvijao se ipak slobodno 
pod upravom kućegospodara u zadrugama. 
Po agrarnoj politici Vojne Krajine morala 

je svaka krajiška zadruga imati određenu 
površinu zemljišta za obrađivanje, zato 
se kućna zadruga nije mogla dijeliti ispod 
najmanje izmjere. Višak seljačkih pro¬ 
izvoda prodavao je krajišnik po slobodnoj 
cijeni na tržištu. Kao glavni kupac nastu¬ 
pala je redovito sama država. 

Agrarna politika Vojne Krajine vršila 
je znatan utjecaj i u kulturno-socijalnom 
podizanju sela: u izgradnji kuća, gospo¬ 
darskih zgrada, cesta, crkava, škola, u ure¬ 
đenju seljačkih stanova, dvorišta, voć¬ 
njaka i t. d. Još se zato i danas vide po¬ 
sljedice različitih agrarnih politika na ne¬ 
kadašnjem teritoriju Vojne Krajine i u tzv. 
provincijalu, gdje je bila civilna uprava i 
gdje je prevladavao većim dijelom infeu- 
dirani agrarni ustav. * 

4. Zadaci agrarne politike. 

Tokom povijesnog razvoja iskaču ne 
samo različiti oblici nego i različite smjer¬ 
nice agrarne politike. Jednom je ta poli¬ 
tika usmjerena jačanju proizvodnje, drug- 
da opet imovinskopravnim i socijalnim in¬ 
teresima seljaštva. A kako agrarna poli¬ 
tika stoji u sklopu čitave državnopravne 
politike, razvijaju se prema toj politici i 
smjernice u agrarnom shvaćanju. Osim 

toga agrarna politika ima svoje različite 
zadatke prema posebnim geološkim i kli¬ 
matskim uvjetima. Drukčije oblike i za 
đatke ima pred sobom u državama pre¬ 
težno industrijsko-građanske strukture, a 
drukčije u državama i narodima pretežno 
agrarno-seljačke strukture. No svagdje i 
svagda iskače osnovna misao, da je dr¬ 
žavna vlast prirodni regula¬ 
tor oprečnih gospodarskih i 
socijalnih interesa. Dolazi se vre¬ 
menom do općeg spoznanja, da je država 
dužna i u poljodjelstvu zahvatiti svojim 
mjerama, gdje to pojedinci i privatna ini¬ 
cijativa ne mogu, ne će ili ne smi- 
j u. Konačno prevlađuje i u poljodjelst/u 
načelo, da svaki vlasnik zemljišta mora 
svoje interese podvrći interesima cjeline: 
— naroda. Zajednica ima stoga ne samo 
pravo nego i dužnost, da uređuje imovin- 
sko-posjedovne odnose i da utječe na što 
racionalniju proizvodnju. 

Suvremeno društvo odbacuje liberalno- 
gospodarska načela, koja vladaju koncem 
18. i tokom 19. stoljeća, iako cijeni njihovu 
ulogu za to vrijeme. Nakon što je libera¬ 
lizam izvršio svoju ulogu, vidi se jasno, 
da svaki narod pokazuje to veći vitalitet 
i da kroči to višem stepenu svoje kulture, 
što jače zahvata državna vlast i privatna 

udružena djelatnost u sređivanje agrarnih 
odnosa. No da ta vlast ne bude samovolja 
i nasilje, mora agrarna politika obuhvatati 
u sebi programatsku i sistematsku djelat¬ 
nost; mora pokazivati općenite putove 
svima ostalim političkim, ekonomskim, so¬ 
cijalnim i općekulturnim zahvatima dr¬ 
žavne i privatne inicijative. 

Na području političkom nema danas 
više nikakve sumnje i rasprave o tome, da 
li državna vlast ima dužnost osigurati sva¬ 
kom seljaku njegov seljački dom i dovoljnu 
posjedovnu površinu, urediti seljačko obi¬ 
teljsko vlasništvo na mjestu rimskog sa- 
movlasništva ne samo zbog seljačke prav¬ 
ne svijesti, nego i radi toga, što na se¬ 
ljačkom posjedu surađuje čitava obitelj 
a ne pojedinac kao u građanskoj obitelji. 
Kod nas Hrvata vrijedi načelo: »Ko je pri 
delu, taj je i pri jelu«, t. j. taj je i su¬ 
vlasnik. Država Hrvatska ima zato donijeti 
Seljački Zakonik, koji će se razlikovati od 
svakog građanskog zakonika. Po Seljač¬ 
kom Zakoniku mora se uzakoniti takvo 
seljačko nasljedno pravo, koje najbolje 
odgovara pravnoj svijesti naroda. I tu naš 
hrvatski narod protivno načelu građanskih 
zakonika živi u pravnoj svijesti: »Ko je pri 
delu, taj je i pri delu«, t. j. taj ima pravo 
na baštinu. 

Naša država ima svojim zakonima po¬ 
sredovati i po planu izvršivati unutraš¬ 
nju kolonizaciju, komasaciju 
i arondaciju seljačkih posjeda; ima 
organizirati i vršiti nadzor nad ustano¬ 
vama posebne seljačke vjeresije. 
Iako se državnoj vlasti ne mogu i ne smi¬ 
ju prepuštati svi zadaci i sve skrbi za se ¬ 
ljačko gospodarstvo, to će biti vazda nje¬ 
zina dužnost, da poreznom i carin¬ 
skom politikom uređuje vrste i ko¬ 
ličinu seljačkih proizvoda, te se uspostav¬ 
lja prirodna ravnoteža između industrij¬ 
ske i poljodjelske proizvodnje. U našoj 
t. zv. seljačkoj državi ima se domaća 
industrija prilagođivati ili proizvodnji se¬ 
ljačkih i domaćih sirovina ili potrebnoj 
potrošačkoj robi svojih državljana. Takva 
agrarna politika ne će biti protivna vlasti¬ 
toj industrijskoj politici, a niti dobrim od¬ 
nosima s inozemstvom uopće. Politika g o- 
spodarske ravnoteže u svakom 
narodu ne smije se gledati kao neka ne¬ 
prijateljska autarkija. Bit će naime još 
uvijek robe, koju ćemo nužno morati uvo¬ 
ziti, a koju ćemo morati plaćati u istom 
omjeru vrijednosti svojim izvozom. 

Sve više prevladava osvjedočenje, da 
se djelatnost agrarne politike mora oprez¬ 
no protezati i na sve grane racionalne 

proizvodnje u cilju što jače i r a v 
nomjernije potrošnje. Svaka 
zemlja mora proizvoditi što više prema 
geološkoj formaciji tla i klimatskim uvje¬ 
tima. Zemljišnokulturalnapoli- 
t i k a mora ići za tim, da se svaka povr¬ 
šina privede svojoj najboljoj kulturi: ži¬ 
taricama, okopavinama, krmnom bilju, in¬ 
dustrijskom i ljekovitom bilju, livadar- 
stvu, pašnjaštvu, šumarstvu prema vrsta¬ 
ma šumskog tla. 

Ukratko, u velikom programu naše 
agrarne politike nalaze se sve k u 11 ur a 1- 
ne i tehničke melioracije: đu- 
brenje, duboko i višestruko oranje, od¬ 
vodnjavanje i nadvodnjavanje, komasa¬ 
cija razbacanih čestica, krčenje živica i ne¬ 
potrebnih šumskih odvojaka; selekcija sje¬ 
mena i kultura, selekcija stoke i njezina 
zaštita obvezatnim cijepljenjem; osigura¬ 
nje usjeva protiv prirodnih nepogoda, a 
stoke protiv crkavice; uvođenje priklad¬ 
nih ratarskih strojeva; potpomaganje za- 
drugarstva u cilju što racionalnije 
proizvodnje, organizirane prođe, tržišta, 
pokusnih stanica i potrošnje; uređenje s e- 
1 j a č k o g kratko-, srednje- i dugoročnog 
kredita prema vremenu i visini rente 
seljačke proizvodnje (kvota i vrijeme ot¬ 
plate seljačkog duga mora točno ođgova- 

30 


rata visini i vremenu rente u gospodar¬ 
stvu). 

Između najvažnijih zadaća agrarne po¬ 
litike spada utvrđivanje cijena se¬ 
ljačkoj robi u srazmjerju cijena in¬ 
dustrijske robe. Uređivanje tržnih ci¬ 
jena seljačkoj robi najlakše će se pro¬ 
voditi putem otkupnih i sabirnih stanica 
(zadruga) po selima, putem snizivanja pro¬ 
izvodnih troškova, putem trgovačkih ugo¬ 
vora za izvoz seljačke robe a uvoz potreb¬ 
ne robe seljačkoj proizvodnji, putem pore¬ 
znog sistema prema kulturama i intenzi¬ 
tetu obradbe zemljišta. 

Agrarna politika unapređivat će poljo¬ 
djelske kulture putem izložbi, sajmova 
uzorne stoke, nagrada najboljim gospoda¬ 
rima, potpomaganja u novcu, sjemenu, 
sadnicama, rasplodnoj stoci i slično. 

Zemljišnokulturalna politika bit će u 
pojedinom kraju i državi više usmjerena 
što većoj proizvodnji sa svrhom što veće 
prođe viška seljačkih proizvoda, dok će u 
drugom opet kraju kao i u drugoj državi 
ta politika ići za što jeftinijom i boljom 
potrošnjom, odnosno dizanjem proizvodnje 
prema maksimumu potrošnje a uređenjem 
što povoljnijeg tržišta u cilju potrošnje. 
To vrijedi naročito za tzv. industrijske dr¬ 
žave i pasivne krajeve na ratarskoj pro- 

izvodnji. — Takva zemljišnokulturalna 
politika ići će uporedo s uređivanjem imo- 
vinsko-pravnih odnosa na sitnim, sred¬ 
njim, velikim i latifundijskim posjedima. 
No i obratno će agrarne reforme utje¬ 
cati izravno i neizravno i na poljodjelsko- 
kulturalnu politiku. 

Problemi racionalizacije u po¬ 
ljodjelstvu ne smiju ovisiti samo 
o dragovoljnom rješavanju privatnika i pri¬ 
vatnih ustanova. Država će moći počesto 
određivati i prisilnim zajmovima meliora¬ 
cije i poljodjelske kulture; moći će ure¬ 
đivati izravno ili posredovno sav uvoz i 
izvoz žitarica, stoke, sjemenja; moći će po¬ 
djeljivati za pojedine kulture i vrste iz¬ 
voza tzv. premije i refakcije, moći će od 
ređivati i same količine, izvoza i uvoza pre¬ 
ma potrebama domaće potrošnje. 

Zasebno je područje agrarne politike 
socijalna skrb za seljačko pučan¬ 
stvo. Amo dolaze naročito mjere, da se 
seljaštvu osigura i zaštiti njegov seljački 
posjed. Zaštitne su mjere, da se najmanja 
izmjera seljačkog posjeda diobama, pro¬ 
dajom i zaduživanjem ne mrvi, ne raspada 
i ne uništava, te se tim ne stvara tzv. se ¬ 
ljački proletarijat. Bit će i potrebno, da se 
prema porastu i množanju seljačkog pu¬ 
čanstva osiguraju putem vanjske i unu¬ 

trašnje kolonizacije novo zemljište za 
obrađivanje, novi seljački posjedi i novi 
seljački domovi, kao i to, da se u gusto na¬ 
seljenim seljačkim krajevima podiže in¬ 
dustrija. Agrarna politika mora vodit' 
skrb za zdravlje na selu, za dovod pitke 
vode, za uređenje higijenskih stanova, za 
suzbijanje bolesti i pomora nejačadi. Po¬ 
sebno je polje djelovanja, da na selima 
bude uvijek svježe i zdrave krvi ne samo 
za vlastiti poljodjelski rad, nego i za do¬ 
vod i preporod krvi u gradovima i u in¬ 
dustrijskim središtima. Problem tzv. »bi¬ 
jele kuge« na selu i te kako je zato važan 
agrarni problem svake di'žave. 

Kao što agrarna politika mora skrbiti 
za seljake-vlasnike, tako je od važnosti, 
da u našoj državi budu dobro uređeni 
posjednički — »zakupni«. i rad¬ 
nički odnosi. Pogrješno je shvatanje, 
da je svaki zakupni odnos nezdrav. No j 
vrsti i vremenu zemljišnog zakupa ovisit 
će ne samo zdrav i socijalni odnos između 
vlasnika i posjednika nego i racionalno is¬ 
korištavanje zemljišta. Iskustvo je naro¬ 
čito pokazalo, da su kratkotrajni zakupni 
odnosi na štetu racionalnog iskorištavanja 
tla. Jednako je tako nezdrav i zakup »iz 
dijela«, pa makar se činio socijalno do¬ 
bar. Kolonatski odnosi u Dalmaciji, a beg- 

lučki u Bosni i Hercegovini, morali su se 
dokinuti, jer su svojom povezanošću na 
određene kulture i na podavanja u na¬ 
ravi bili prepona svima kulturalnim i teh¬ 
ničkim melioracijama. — Pored uređenja 
zdravih zakupnih odnosa mora država vo¬ 
diti skrb i za poljodjelsko radni¬ 
štvo. Nažalost, socijalno je zakonodav¬ 
stvo sviju država pokazivalo vrlo malo 
brige, da se provede zaštita i životno osi¬ 
guranje poljodjelskog radništva. Bio je 
opet pogrješan put, kojim se htio položaj 
radništva na selu poistovjetovati u zako¬ 
nodavstvu s industrijskim radništvom, a 
naročito kad se htjela po liberalno-kapita- 
lističkim načelima provesti oštra podioba 
rada od kapitala i kod poljodjelskog rad¬ 
ništva. Radništvo na selu smatra se članom 
poljodjelske radne zajednice. Zakonodav¬ 
stvo će morati zato taj odnos još više utvr¬ 
đivati a ne po primjeru industrijskih rad¬ 
nika raskidati. 

U pojedinim državama postoji veliki 
problem bi j e g a seljaštva u gra¬ 
dove. Toj pojavi može biti više socijal¬ 
nih, gospodarskih i opće kulturnim raz¬ 
loga. Agrarna politika ne može ni taj pro¬ 
blem mimoići, nego olakšavati zdravi i 
prirodni otok viška radne snage sa sela 
u gradove. 

Ukratko, agrarna politika mora su¬ 
rađivati na svim područjima sa soci¬ 
jalnom politikom. Bit će tako i 
njezin zadatak, da se u blizini gradova i 
industrijskih naselja izgrađuju radnič¬ 
ki domovi na patuljastim radničkim 
posjedima. Tim će se rješavati ne samo 
problem nezdravih radničkih stanova u 
gradovima, nego će se i najbolje provesti 
uposlenje radničkih žena i djece, kao i iz¬ 
mjena monotonog tvorničkog rada. Rad- 
nik-vlasnik malenog posjeda i doma imat 
će onda posve drugo shvatanje o domo¬ 
vini, o zavičaju, kao i o zajednici rada i 
kapitala, koja se mora provoditi po no¬ 
vom planskom gospodarstvu u svakom in¬ 
dustrijskom poduzeću. Liberalistič¬ 
ke podiobe rada od kapitala 
mora nestajati u novom dru¬ 
štvenom i gospodarskom ure¬ 
đenju. Svaki se radnik mora smatrati 
suradnikom svoga poduzeća, kao što se i u 
našoj kućnoj zadruzi svaki član obitelji 
smatra suradnikom i punim vlasnikom (a 
ne samo suvlasnikom u smislu građanskih 
zakonika) čitave obiteljske imovine. 

Važan je zadatak naše agrarne po¬ 
litike, da nizom svojih mjera čuva i o s j e- 
ćaji svijest i tradicijuseljač- 
kog života, rada i duše. Bio bi 

zato pogrješan put, kad bi se zemljišno- 
kulturalnom politikom i tehnikom išlo sa¬ 
mo za rentabilnošću u seljačkom gospo¬ 
darstvu. Tim se mjerama ne smije od se¬ 
ljaštva stvarati engleske ili prekooceanske 
farmere, kojima je poljodjelstvo samo za¬ 
sebna vrsta industrije i trgovine i kojima 
je ta gospodarska grana dotle dobra, dok 
nešto čisto nosi. — Agrarnom se politikom 
baš protivno mora čuvati seljački život, 
rad i duša, pa makar taj rad i ne bio uvi¬ 
jek rentabilan. M o r a se ići za mak¬ 
simumom seljačkog blagosta¬ 
nja, a ne svagda za maksimu¬ 
mom rentabilnosti. 

Takva politika ne će biti nipošto u 
opreci, da se seljaštvu daje što šire i što 
stručnije školovanje. Staviše, agrarna 
politika mora unapređivati poljodjelsku 
stručnu nastavu produžnim osnovnim ško¬ 
lama na selu (ratarskog i domaćinskog 
smjera tokom V.—VIII. razreda) ža vri¬ 
jeme zimskih mjeseci (1. XI.—1. IV.), za¬ 
tim posebnim zimskim, putujućim i struč¬ 
nim školama, kao i ratarskom osnovnom, 
srednjoškolskom i visokoškolskom nasta¬ 
vom. A da se i u tim školama uzgaja pravi 
duh o seljačkom životu, radu i duši, mora 
biti u svim tim školama sociologija 
o selu i seljaštvu osnovnim predmetom. 

Školom se mora seljaka i seljačku dušu 
sačuvati selu, a ne smije se stvarati bijeg 
sela u gradski i industrijski proletarijat, 
jednako kao što se ne smije stvarati duh 
farmera. 

Da se uščuva selu i seljaštvu s e 1 j a č- 
k i duh, mora se agrarnom politikom na 
selu njegovati i cijeniti, što je lijepa stvo¬ 
rila seljačka duša (narodna nošnja, pjesma, 
običaji). 

Pogrješna bi agrarna politika bila, kad 
bi se htjelo selo odvojiti od svih kulturnih 
i tehničkih tekovina. Selu se baš naprotiv 
moraju davati sve te tekovine: vodovodi za 
pitku vodu i natapanje, zdravi seljački do¬ 
movi u stilu onoga kraja, prohodni putovi 
i ceste, drvoredi, električna struja, pro¬ 
svjetni domovi, osnovna škola, crkva, po¬ 
šta, liječničke ambulante, ubožnice, gospo- 
garski domovi (sabirne stanice za seljačke 
proizvode), vjeresijske, potrošačke i pro¬ 
izvodne zadruge i t. d. 

Agrarnom politikom mora se općenito 
dizati duh, ponos, svijest i gospodarska 
snaga seljaštva, a ne stvarati nezadovolj¬ 
stvo robova, kao ni gramzivost »industri¬ 
jalaca zemlje« i bjegunaca s rođene grude. 

Agrarna politika mora ići za tim, da 
se na selu što više probudi duh seljač¬ 
ke radne zajednice i među- 

sobne ispomoći putem prosvjetnih 
društava, gospodarskih zadruga, političkih 
zajednica, sindikata i slično. Seljaštvo mo¬ 
ra zato imati svoje zastupstvo u javnoj 
upravi i u zakonodavnim tijelima; mora 
imati svoje skupne organizacije u obliku 
poljodjelskih komora, vijeća, stručnih 
odbora, gospodarskih saveza i t. d. Se¬ 
ljaštvo u svojoj agrarnoj politici mora biti 
subjekt, a ne predmet kojekakvih pokusa 
i samovoljnih propisa. 

Ukratko: Nema gotovo više područja 
seljačkog života i rada, gdje bi državna 
vlast mogla ostati neutralna i pasivna i 
gdje ne bi morala »intervenirati« u općem 
interesu. »Etatizacija« agrarne politike 
prirodno će zahvatati sve većim zamahom 

u suvremeno plansko gospodarstvo. 

* * 

* 

Iako je teško predvidjeti i unaprijed 
točno određivati sve smjernice buduće 
agrarne politike, sigurno je, da će selja¬ 
štvo i seljačka privreda u svima državama 
zauzimati sve veći obujam u gospodarskoj 
politici. No kao što smjernice »etatizacije« 
agrarne politike ni jesu bile tokom vre¬ 
mena a niti kod svih naroda iste, tako je 
više nego sigurno, da će se agrarna poli¬ 
tika i u novom gospodarskom poretku, 

koji se prirodno stvara i otvara, ravnati 
kako prema posebnim potrebama i poseb¬ 
nom državnopravnom i socijalnom svaća- 
nju svakog naroda tako i prema općego- 
spodarskim uvjetima i strujanjima. 

Bit će stoga potrebno, da i mi Hrvati 
stvaramo i razvijamo svoju agrarnu po¬ 
litiku, koja će odgovarati našem povijes¬ 
nom razvoju, našoj klimi i geološkoj for¬ 
maciji tla, našim financijalnim mogućno¬ 
stima i psihološkoj predispoziciji našeg 
naroda. Bilo bi nasuprot od najveće štete, 
kad bismo samo oponašali zakonodavne 
mjere i metode stranih naroda i država; 
iste mogu biti za te narode i države naj¬ 
bolje, dok će za nas u primjeni biti vrlo 
loše. ' 

Svojim samostalnim nastupom na po¬ 
dručju i agrarne politike pokazat ćemo ne 
samo svoju političku i gospodarsku zre¬ 
lost nego i svoj politički, kulturni, gospo¬ 
darski i narodni individualitet. Samostal¬ 
nim pogledima svoje agrarne politike pri¬ 
donijet ćemo i mi svoju komponentu 
za veliko djelo opće gospodarske politike, 
za kulturu i civilizaciju čovječanstva. 
Uklapanjem pak svoga gospodarskog ra¬ 
da i programa u radove i programe tuđih 
naroda pokazujemo već unaprijed, da smo 

nesposobni za samostalni gospodarski, po¬ 
litički i kulturni život. 

U današnjim vremenima gospodarskih, 
političkih i socijalnih prekretnica u svima 
narodima moraju i Hrvati shvatiti pro¬ 
gram svoga narodnog života velikim 
gestama. Moraju orati svoju njivu svo¬ 
jim plugom, moraju hraniti svoje pučan¬ 
stvo svojim kruhom. U velikom narodnom 
planu i programu moramo biti svi veliki, 
a ne sitničavi, svi smioni, a ne strašivi. 
Naš izgrađeni plan i na polju agrarne po¬ 
litike mora biti velik ali stvaran; mora biti 
sveobuhvatan a ne u komadićima i dnev¬ 
nim sitnicama; mora biti dostojan našega 
seljaštva, hrvatske države i hrvatske na¬ 
rodne kulture, a ne ulizivački i demagoški 
sa svrhom časovi tih interesa pojedinaca ili 
pojedinog kraja. 

Izgrađeni plan naše agrarne politike 
mora se uklapati u čitavo plansko gospo¬ 
darstvo hrvatskog naroda. Pa ako ova ne¬ 
stalna vremena i ne će dopuštati, da mi 
svojom voljom i nastojanjima uzmogne- 
mo provesti odjednom svoju zamisao, ići 
ćemo prema tome planu i prema financi- 
jalnim sredstvima smiono naprijed. Što 
ne budemo mogli provesti danas, provest 
ćemo sutra; što ni jesmo postigli ove go 


dine, postići ćemo za pet, deset, pa makar 
i dvadeset godina. 

Pomislimo samo na to, što bismo mo¬ 
gli uraditi dosad za svoje poljodjelstvo, da 
smo imali svoj izrađeni plan i program i 
da smo svake godine nastojali izvesti bar 
dio toga plana. No što nijesmo učinili do¬ 
sad, morat ćemo učiniti sada, hoćemo li da 
izvršimo svoju misiju u sadašnjim teškim 
vremenima za bolju budućnost hrvatskog 
naroda i Nezavisne Države Hrvatske. 

